Offentliggørelse af en ansøgning on ændring i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (1)

(2019/C 316/10)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (2).

ANSØGNING OM ÆNDRING AF DEN TEKNISKE DOKUMENTATION FOR EN GEOGRAFISK BETEGNELSE

»BERLINER KÜMMEL«

EU-nr.: PGI-DE-02049-AM01 — 28.9.2017

Sprog, ændringen er affattet på: Tysk

Formidler

Forbundsrepublikken Tyskland

Formidlers navn:

Bundesverband der Deutschen Spirituosen-Industrie und -Importeure e.V. [Forbundssammenslutningen af den tyske spiritusindustri og spiritusimportører] Urstadtstraße 2 53129 Bonn TYSKLAND Tlf. +49 228539940 E-mail: info@bsi-bonn.de

Navnet på den geografiske betegnelse

Berliner Kümmel

Rubrikker i specifikationen, der berøres af ændringen

Andet: ændring af kategori

Ændring

Ændring af produktspecifikationen, der medfører ændring af hovedspecifikationerne

Redegørelse for ændringen

Ændringen vedrører afsnit 1.1.2 i den tekniske dokumentation (kategori) og består i, at klassificeringen af »Berliner Kümmel« skal ændres fra kategori 32 (»Likør«) i bilag II til forordning (EF) nr. 110/2008 (grundforordningen om spiritus) til kategori 23 (»Spiritus med kommensmag«).

I afsnit 1.1.2, er kategori »32. Likør« ganske enkelt blevet ændret til kategori »23. Spiritus med kommensmag«. Eftersom alle produkter fortsat vil blive afrundet med sukker, samtidig med at der udbydes en bred vifte af produkter med varierende sødme, er der ikke fastsat noget minimumssukkerindhold. Desuden er planen om at tilbyde produkter med et sukkerindhold på under 100 g/l af det færdige produkt i overensstemmelse med den tyske regerings strategi om fremover at reducere sukkerindholdet i færdige fødevarer. Det vil naturligvis stadig være muligt at afsætte produkter med et sukkerindhold på mindst 100 g/l af det færdige produkt. Den foreslåede ændring af kategori vil derfor ikke medføre yderligere ændringer af den tekniske dokumentation.

Den registrerede geografiske betegnelse »Berliner Kümmel« er på nuværende tidspunkt opført under kategori 32 (»Likør«) i bilag III til grundforordningen om spiritus. Dette skyldes hovedsagelig forordning (EØF) nr. 1576/89 (den første grundforordning om spiritus), hvor den geografiske betegnelse »Berliner Kümmel« af juridiske årsager var nødt til at blive klassificeret som »likør« i det daværende bilag II.

Produktet »Berliner Kümmel« blev traditionelt markedsført med et relativt højt sukkerindhold, i nogle tilfælde mere end 100 g/l af det færdige produkt. I henhold til klassifikationssystemet i den første grundforordning om spiritus blev al spiritus med et sukkerindhold på mindst 100 g/l af det færdige produkt, herunder de produkter, der fremstilles ved hjælp af produktionsmetoden for »spiritus med kommensmag«, i juridisk forstand automatisk anset for at være »likør«. Produktkategorien »spiritus med kommensmag« blev indført ved artikel 1, stk. 4, litra n), i forordning (EØF) nr. 1576/89 og er nu opført som kategori 23 i bilag II til forordning (EF) nr. 110/2008.

Ved forordning (EF) nr. 110/2008 blev der for første gang skabt mulighed for, at generisk navngivne produkter, som opfylder kravene for mere end én produktkategori, kan markedsføres af spiritusleverandører under en eller flere varebetegnelser (jf. artikel 9, stk. 3, i nævnte forordning).

For at forhindre, at et produkt, der tidligere blev markedsført som »Berliner Kümmel«, blev udelukket, da forordning (EØF) nr. 1576/89 trådte i kraft den 15. december 1989, havde den tyske regering besluttet at klassificere produktet i kategorien »Likør«. Under drøftelserne i 2006-2007 om ændring af spiritusforordningen havde den tyske regering ikke benyttet den nye mulighed i henhold til artikel 9, stk. 3, i forordning (EF) nr. 110/2008, for at klassificere »Berliner Kümmel« i kategori 23 i bilag II til nævnte forordning.

Kommenlikør fremstilles almindeligvis ved simpel sammenblanding af alkohol, normalt landbrugsethanol, sukker og aromastoffer eller præparater. »Spiritus med kommensmag« fremstilles derimod ved at aromatisere landbrugsethanol med naturlige kommenfrø under anvendelse af forskellige aromatilsætningsmetoder. Definitionerne af »spiritus med kommensmag« i forordning (EØF) nr. 1576/89 og (EF) nr. 110/2008 indeholder ikke nærmere oplysninger om de metoder, der anvendes til at aromatisere landbrugsethanolen. Der anvendes traditionelt koldekstraktion (koldblødning) eller destillation i forbindelse med »Berliner Kümmel«. Artikel 4, stk. 12, i den kommende ændrede grundforordning om spiritus, som træder i kraft senere i 2019, præciserer de forskellige aromatilsætningsmetoder.

Desuden indikerer den traditionelle betegnelse »Berliner Kümmel« i sig selv, at produktet er »spiritus med kommensmag«, dvs. et produkt henhørende under kategori 23 i bilag II, og ikke en »kommenlikør« som omhandlet i kategori 32 i nævnte bilag.

HOVEDSPECIFIKATIONERNE I DEN TEKNISKE DOKUMENTATION

»BERLINER KÜMMEL«

EU-nr.: PGI-DE-02049-AM01 — 28.9.2017

1. Navn

»Berliner Kümmel«

2. Kategori af spiritus

Spiritus med kommensmag (kategori 23 i forordning (EF) nr. 110/2008)

3. Beskrivelse af spiritussen

»Berliner Kümmel« fremstilles i Berlin, som er hovedstaden i Tyskland, ved aromatisering af landbrugsethanol med kommenfrø (Carum carvi L.) og eventuelt andre smagsgivende ingredienser.

Produktets fysiske, kemiske og organoleptiske egenskaber:

»Berliner Kümmel« skal opfylde følgende krav til fysiske, kemiske og organoleptiske egenskaber:

Fysisk-kemiske krav

Alkoholindhold : mindst 32 volumenprocent

Organoleptiske krav

Klarhed : Klart Farve : farveløs eller svagt gullig Duft (aroma) : diskret, dvs. delikat og mild, til kraftig duft af kommen Smag : mild, afbalanceret, med en diskret til stærk kommenaroma

4. Afgrænsning af det geografiske område

»Berliner Kümmel« fremstilles i Berlin, som er hovedstaden i Tyskland, og som ifølge Berlins forfatning også er en forbundsstat (Bundesland).

De anvendte kommenfrø og de øvrige ingredienser, f.eks. landbrugsethanol og sukker, behøver ikke længere komme fra Berlin eller det omkringliggende område.

5. Metoden, som spiritussen er fremstillet efter

Traditionelt findes der to forskellige metoder til fremstilling af »Berliner Kümmel«. Disse metoder kan eventuelt kombineres.

»Berliner Kümmel« fremstilles

— efter den varme metode, der består af destillation — eller dobbelt destillation — af en blanding af vand, landbrugsethanol, kommen (Carum carvi L.) og eventuelt andre planteprodukter, eller

— efter den kolde metode, der består af aromatisering af landbrugsethanol med kommenolie eller kommendestillat og eventuelt andre naturlige aromastoffer.

Herefter følger:

— sødning med sukker eller andre sødemidler i forskellige mængder op til 100 g sukker eller mere pr. liter af det færdige produkt, udtrykt i invertsukker

— reduktion (om nødvendigt) af den sødede blanding til et drikkeligt produkt gennem tilsætning af vand

— filtrering (om nødvendigt)

— aftapning samt

— mærkning og emballering.

6. Tilknytning til det geografiske miljø eller den geografiske oprindelse

Det er dokumenteret, at »Berliner Kümmel« er blevet fremstillet i Berlin siden 1680 og fortsat fremstilles dér.

Der groede oprindeligt vilde hvidblomstrede kommenplanter (Carum carvi L.) på engarealer i det Storberlinske område. Kommen dyrkes nu som afgrøde i Tyskland, især i den østlige del af landet.

Kommen er også et vigtigt krydderi i det berlinske køkken. Uden kommen er Krautgulasch [kålgullasch], Buletten [kødboller] eller Zwiebelkuchen [løgtærter] ganske enkelt ikke typiske Berlinerretter — de mister en del af deres lokale kulør og stimulerende egenskaber. Kommen fremmer fordøjelsen, f.eks. i forbindelse med indtagelse af visse typer kål. I begyndelsen af det 19. århundrede opdagede man, at kommen også kunne anvendes til at fremstille en velsmagende spiritus. Nogle restauranter og barer i Berlin serverer stadig retter med kommensmag sammen med et glas »Berliner Kümmel«.

»Berliner Kümmel« var også meget populær hos de tyske kejsere.

7. EU- eller nationale/regionale bestemmelser

»Berliner Kümmel« er registreret i bilag III til forordning (EF) nr. 110/2008 (forordningen om spiritus) og er derfor en beskyttet geografisk betegnelse. Produktet skal også opfylde kravene i EU's horisontale lovgivning om fødevarer, EU's produktspecifikke lovgivning om spiritus og supplerende national lovgivning (f.eks. obligatorisk angivelse af batchnummer i overensstemmelse med forordningen om identifikation af forsendelser).

8. Ansøger:

Bundesministerium für Ernährung und Landwirtschaft [Forbundsministeriet for fødevarer og landbrug] Kontor 414 (Vin, øl og drikkevarer) Rochusstrasse 1 53123 Bonn TYSKLAND

9. Bemyndiget organ

Bundesverband der Deutschen Spirituosen-Industrie und -Importeure e. V. [Forbundssammenslutningen af den tyske spiritusindustri og spiritusimportører] Urstadtstrasse 2 53129 Bonn TYSKLAND

10. Kontrolmyndighed

Senatsverwaltung für Justiz, Verbraucherschutz und Antidiskriminierung [Senatsforvaltningen for retsvæsen, forbrugerbeskyttelse og bekæmpelse af diskrimination] Afdeling V Salzburger Strasse 21-25 10825 Berlin TYSKLAND

(1) EUT L 39 af 13.2.2008, s. 16.

(2) EUT L 130 af 17.5.2019, s. 1.